Lietuvos Respublikos specialiųjų tyrimų tarnybos 2018-04-03 rašto Nr. 4-01-2512 priedas (atnaujintas 2018-05-03)

**SPECIALIŲJŲ TYRIMŲ TARNYBOS NUSTATYTI KORUPCIJOS RIZIKOS VEIKSNIAI VIEŠŲJŲ PIRKIMŲ SRITYJE**

|  |  |  |
| --- | --- | --- |
| **Pirkimo etapas** | **Nustatyti (dažniausiai pasitaikantys) korupcijos rizikos veiksniai** | **Siūlymai šalinti korupcijos rizikos veiksnius ir (ar) mažinti korupcijos riziką** |
| Prekių, paslaugų ir (ar) darbų poreikio formavimo | 1. Galimos situacijos, kai prekių, paslaugų ar darbų poreikis sukuriamas dirbtinai, kad atlygį gautų „reikiamas“ subjektas. | Nustatyti perkančiosios organizacijos poreikio formavimo tvarką, kuri, be kita ko, numatytų prievolę motyvuotai (racionaliai) pagrįsti kiekvieno pirkimo būtinumą. |
| Pirkimų planavimo | 2. Nors pirkimo plano rengimo procedūros dažniausiai būna aiškiai reglamentuotos, galimi atvejai, kai metų laikotarpiu vykdomi šio plano pakeitimai paprastesne tvarka nei tvirtinamas pats planas, neskelbiami pirkimo plano pakeitimai[[1]](#footnote-1). | Nustatyti viešųjų pirkimų plano keitimo procedūras, kurios, be kita ko, numatytų pakeitimų motyvavimo privalomumą. |
| 3. Netinkamai planuojamos viešajam pirkimui skiriamos lėšos. | Tinkamai taikyti Perkančiųjų organizacijų viešųjų pirkimų organizavimo ir vidaus kontrolės rekomendacijas, patvirtintas Viešųjų pirkimų tarnybos direktoriaus, t. y. planuojant lėšas viešiesiems pirkimams vykdyti rinkos tyrimus – įvertinti atitinkamo pirkimo objekto rinkos kainą, atsižvelgti į panašių pirkimų planavimo patirtį ir kt.  Daugiau informacijos apie rinkos tyrimo vykdymą galima rasti Viešųjų pirkimų tarnybos parengtose gairėse „Rinkos konsultacijos: iššūkiai ir galimybės“, prieiga internete: <http://vpt.lrv.lt/lt/naujienos/patikslintos-gaires-rinkos-konsultacijos-issukiai-ir-galimybes>. |
| Pirkimo inicijavimo ir pasirengimo jam | 4. Kai pirkimų organizatoriams ar viešųjų pirkimų komisijų nariams taikomi aukštesni reputacijos, nešališkumo ir konfidencialumo reikalavimai, pirkimų iniciatoriams ir kitiems pirkimuose dalyvaujantiems asmenims tokie reikalavimai netaikomi, nors jie taip pat turi didelę įtaką procedūrų skaidrumui. Arba trūksta aktyvesnės kontrolės.  Nors galiojantis VPĮ praplėtė sąrašą, kas turėtų pildyti nešališkumo deklaracijas, konfidencialumo pasižadėjimus (*perkančiosios organizacijos ar pagalbinės pirkimų veiklos paslaugų teikėjo darbuotojai, dalyvaujantys pirkimo procedūroje ar galintys daryti įtaką jos rezultatams*), tačiau aiškiai neįrašius pirkimo iniciatorių, gali kilti nevienodų įstatymo nuostatų aiškinimo ir taikymo problemų.  Kyla diskusijos, ar komunalinio sektoriaus perkančiųjų organizacijų atstovams (viešųjų pirkimų komisijų nariams), kurie perka pagal kitą įstatymą, taikytina pareiga deklaruoti interesus. | Pirkimo iniciatoriams, konsultantams ir kitiems pirkimuose dalyvaujantiems asmenims, kurių veiksmai turi realią įtaką pirkimo procese (nėra tik formalus dokumento parengimas), taikyti didesnius reputacijos, nešališkumo ir konfidencialumo reikalavimus, t. y. nustatyti, kad viešųjų pirkimų procedūrose gali dalyvauti tik nepriekaištingos reputacijos asmenys, kurie privalo pasirašyti nešališkumo deklaraciją ir konfidencialumo pasižadėjimą. Taip pat kontroliuoti minėtų ir su jais susijusių asmenų, jei jie dalyvauja pirkimuose kaip tiekėjai, interesų konfliktų rizikas.  Komunalinio sektoriaus pirkimus atliekantiems asmenims taip pat siūlytina deklaruoti privačius interesus. |
| 5. Pakankamai didelė perkančiųjų organizacijų diskrecija sudaro galimybę pirkimų technines specifikacijas pritaikyti konkretiems tiekėjams. | Savo iniciatyva dažniau iš anksto skelbti pirkimų technines specifikacijas ir reaguoti į pagrįstus ir motyvuotus ūkio subjektų pasiūlymus. Galima pasinaudoti VPT formuojama gerąja praktika, prieiga internete: <http://vpt.lrv.lt/uploads/vpt/documents/files/ar%20PO%20privalo%20kviesti%20tiek%C4%97ja.pdf>,  <http://vpt.lrv.lt/uploads/vpt/documents/files/pranesimas.pdf>,  <http://vpt.lrv.lt/lt/konsultacine-medziaga/perkanciosioms-organizacijoms/vpi/archyvas/informaciniu-pranesimu-archyvas/2017-m-5/del-techninese-specifikacijose-nustatomu-reikalavimu-pagrindimo>. |
| 6. Neretai perkančiosios organizacijos dėl nusistovėjusios tvarkos ar „suinteresuotumo“ realiai neatlieka tikrinimo, ar konkretus perkančiosios organizacijos poreikis gali būti patenkintas naudojantis centrinės perkančiosios organizacijos paslaugomis, o apsiriboja nurodymu, kad „reikiamų prekių, paslaugų ar darbų CPO kataloge nėra“. | Įtvirtinti tikrinimo, ar konkretus perkančiosios organizacijos poreikis gali būti patenkintas naudojantis centrinės perkančiosios organizacijos paslaugomis, tvarką, nustatyti aiškias, nedviprasmiškas procedūras ir privalomą tikrinimo įforminimą (pvz., pateikti esminius perkančiosios organizacijos pirkimo poreikio ir pasiūlos CPO LT kataloge skirtumus). |
| 7. Teisinis reglamentavimas numato perkančiųjų organizacijų diskreciją pačioms apsispręsti dėl galimybės tiekėjams pasitelkti subrangovus ar subtiekėjus ir jiems keliamų reikalavimų. Dėl perkančiųjų organizacijų neatsakingumo ar suinteresuotumo, tokia diskrecija sudaro sąlygas sutartinius įsipareigojimus realiai vykdyti ne pirkimą laimėjusiam, o kitam ūkio subjektui. | Pirkimų sąlygose subrangovams ar subtiekėjams nustatyti profesinės patirties reikalavimus, kai subrangovai ar subtiekėjai vykdo esminius įsipareigojimus pagal pirkimo sutartį. |
| 8. Teisinis reglamentavimas nustato pakankamai plačią perkančiųjų organizacijų diskreciją pasirinkti pirkimo būdą. Tokia diskrecija gali būti naudojama pasirinktinai, tenkinant asmeninius interesus. | Aiškiai apibrėžti, kas, kuriame etape ir kokiais kriterijais remiantis parenka pirkimo būdą, kokiais kriterijais remiantis pasirenkami labiau konkurenciją ribojantys pirkimo būdai (pvz., neskelbiamos derybos, o ne skelbiamos ir pan.) ir kas priima galutinį sprendimą. |
| Pirkimo vykdymo | 9. Teisinis reglamentavimas sudaro galimybę pirkimus iki tam tikros vertės vykdyti tiek pirkimų organizatoriams, tiek viešųjų pirkimų komisijoms. Nepakankamai detalizuota tokia diskrecija gali sudaryti sąlygas piktnaudžiauti. | Nustatyti aiškias ir nedviprasmiškas sąlygas, kada pirkimus vykdo pirkimo organizatorius, o kada viešojo pirkimo komisija. |
| 10. Praktikoje pastebėta situacijų, kad kartais uždelsiama pradėti pirkimus – tuomet iškyla poreikis imtis procedūrų, kurių būtų nereikėję, jei pirkimas būtų pradėtas laiku. | Nusistatyti pirkimo vykdymo proceso peržiūrą, kurios metu būtų tikrinama, ar ypatingos skubos pirkimas nebuvo dirbtinai sukurtas. |
| 11. Galimi atvejai, kai dėl „netinkamai“ parengtų kvalifikacinių reikalavimų ar techninių specifikacijų, ar dėl rinkos dalyvių susitarimų pirkime dalyvauja tik vienas tiekėjas (pasiūlymą pateikė tik vienas tiekėjas ar kitų tiekėjų pasiūlymai atmesti), kurio siūloma kaina neatitinka realių rinkos kainų. | Nustatyti mechanizmą, kad tais atvejais, kai pirkime dalyvauja tik vienas tiekėjas (pasiūlymą pateikė tik vienas tiekėjas ar kitų tiekėjų pasiūlymai atmesti), būtų peržiūrimas pirkimo vykdymo procesas, įskaitant, bet neapsiribojant patikrinimu, ar buvo pakankamai ištirta rinka, ar tas vienas tiekėjas nėra anksčiau laimėjęs, ar nėra konkurenciją ribojančių susitarimų požymių[[2]](#footnote-2) ir pan. |
| 12. Ilgalaikis darbas vienoje pozicijoje sudaro prielaidas korupcinio pobūdžio ryšiams atsirasti. | Esant galimybei taikyti viešųjų pirkimų komisijos narių ir pirkimus vykdančių asmenų (specializacijos rinkos srityse) kaitumą. |
| 13. Kai atliekant ekspertinį vertinimą yra žinomas ūkio subjektas, kurio pasiūlymas vertinimas, yra galimybė, kad suinteresuotas vertinimą atliekantis asmuo reikiamą pasiūlymą įvertins geriau. | Esant galimybei, pasiūlymų ekspertinius vertinimus organizuoti taip, kad tai atliekantiems asmenims nebūtų žinoma, kurio konkrečiai ūkio subjekto pasiūlymą vertina. |
| 14. Į viešųjų pirkimų komisijų sudėtis įtraukiant pavaldumo santykiais susijusius asmenis, gali būti daroma įtaka komisijos sprendimams. | Jei leidžia galimybės, į viešųjų pirkimų komisijas neįtraukti vien pavaldumo ryšiais susietų asmenų. |
| 15. Esamas teisinis reglamentavimas leidžia tam tikrus pirkimus vykdyti neskelbiamos apklausos būdu apklausiant tik vieną ūkio subjektą. Tokio pobūdžio pirkimų vykdymas gali būti paveiktas asmeninio suinteresuotumo. | Dažniau teikti pirmenybę skelbiamai apklausai.  Kai pirkimas vykdomas neskelbiamos apklausos būdu, prioritetą teikti ne mažiau kaip trijų ūkio subjektų apklausai, vykdomai CVP IS priemonėmis. Aktuali ir VPT formuojama praktika dėl tiekėjų sąrašų, prieiga internete:  <http://vpt.lrv.lt/uploads/vpt/documents/files/ar%20PO%20privalo%20kviesti%20tiek%C4%97ja.pdf>. |
| 16. VPĮ nustatyta, kad perkančioji organizacija turi teisę savo iniciatyva nutraukti pradėtas pirkimo procedūras. Dažnai perkančiųjų organizacijų pateikiami motyvai, kodėl jos norėtų nutraukti pradėtas pirkimo procedūras, būna silpni ir neįtikinami, pvz., nurodoma, kad užsitęsė pirkimo procedūros ir pirkimo objektas tapo nebereikalingas, nors nuo pirkimo paskelbimo iki preliminarios eilės sudarymo praėjo vos 3 mėnesiai, arba, kad įsigyjamų medžiagų kiekiai neatitinka objektyvaus poreikio, nors iki vokų su pasiūlymais atplėšimo perkančiosios organizacijos turi teisę tikslinti pirkimo dokumentus ir pasitikslinti pasikeitusį prekių poreikį. Taigi teisinis reguliavimas gali sukurti sąlygas neskaidriems viešiesiems pirkimams, kuriuose gali būti sudaroma neteisėtų (konkurenciją ribojančių) perkančiųjų organizacijų ir tiekėjų išankstinių susitarimų dėl siūlytinų kainų ir potencialaus laimėtojo. | Apibendrinti viešųjų pirkimų praktiką dėl nenumatytų aplinkybių, kurioms esant galima nutraukti pirkimo procedūras ir perkančiosioms organizacijoms savo iniciatyva skelbti nenumatytas aplinkybes, kurioms esant nutrauktos pirkimo procedūros viešai, t. y. skelbti (pvz., CVP IS ar savo interneto svetainėje) dokumentus, kurių pagrindu arba kuriuose išdėstyti svarūs motyvai, kodėl turi būti nutrauktos pirkimo procedūros[[3]](#footnote-3). |
| 17. VPĮ nėra PO pareigos privalomai tikrinti pasitelktų subtiekėjų pašalinimo pagrindų. | Siekiant perkančiosioms organizacijoms sudaryti galimybę sužinoti visą reikiamą informaciją apie tiekėjų pasitelkiamus subtiekėjus, stengiantis išvengti galimų tiekėjų pasitelkiamų subtiekėjų piktnaudžiavimo, neteisėtų susitarimų tarp tiekėjų ir subtiekėjų, taip pat siekiant, jog tiekėjai protingai ir apdairiai rinktųsi subtiekėjus, dažniau naudotis teise tikrinti, ar nėra nurodytų tiekėjo pasitelkto subtiekėjo pašalinimo pagrindų, ir jei yra, keisti jį į kitą. |
| 18. Perkančioji organizacija gali nesiderėti ir sudaryti pirkimo sutartį su pirminį pasiūlymą pateikusiu tiekėju, jeigu apie tokią galimybę nurodė skelbime apie pirkimą ar kvietime patvirtinti susidomėjimą. | Siekiant išvengti išankstinių neteisėtų susitarimų dėl pirkimo laimėtojo, piktnaudžiavimų minėta išimtimi, taip pat siekiant perkančiosioms organizacijoms neatimti galimybės derėtis dėl dar ekonomiškesnio ir efektyvesnio derybų rezultato, siūlytina aktyviai vykdyti derybas. |
| 19. Nustatant laimėtoją nėra sudaromos tiekėjams galimybės varžytis dėl dar geresnės perkančiajai organizacijai kainos. | Dažniau taikyti inovatyvius, atvirus ir konkurencingus pirkimo būdus (pvz., Viešųjų pirkimų įstatymo 80 straipsnyje numatytą elektroninį aukcioną ir pan.). |
| Pirkimo sutarties sudarymo | 20. Neretai pirkimų sutartyse būna įtvirtintas akivaizdus sutarčių šalių galimybių nutraukti sutartį prieš terminą, nesant kitos šalies kaltės, skirtumas, kuris perkančiosioms organizacijoms suteikia nepagrįstą perdėtą pranašumą, ir kuris gali būti naudojamas kaip priemonė daryti įtaką kitai sutarties šaliai, siekiant su sutarties objektu tiesiogiai nesusijusių tikslų, t. y. neribota galimybe nutraukti sutartį gali būti grindžiami su perkančiosios organizacijos interesais nesusiję asmeninio pobūdžio reikalavimai tiekėjui. | Sudarant viešojo pirkimo sutartis, sutarčių sąlygas formuluoti taip, kad būtų užtikrinamas sutarties šalių lygiateisiškumas (pvz., jei ketinama numatyti sutarties nutraukimą nesant vienos šalies kaltės ir sutarties projektas nėra rengiamas, tokios numatomos sudaryti sutarties nuostatos turėtų būti viešinamos pirkimo dokumentuose ar pan.). |
| 21. Taikant vidaus sandorius gali sumažėti konkurencija, pirkimų efektyvumas (galimi pirkimai didesnėmis nei rinkos kainomis) ir tai lemtų neigiamas pasekmes vartotojams, taip pat gali būti dirbtinai palaikomas neefektyviai veikiančių perkančiųjų organizacijų įsteigtų ir kontroliuojamų įmonių egzistavimas. | Sudarant ir vykdant vidaus sandorius taikyti viešumo principą, t. y. informuoti visuomenę apie pasiektus rezultatus, aktyviau stebėti galimus interesų konfliktus. |
| 22. Praktikoje pastebima atvejų, kad nors sutarčių rengimo ir pasirašymo dažniausiai būna aiškiai reglamentuotos, tačiau jų sąlygų keitimui taikoma „paprastesne“ tvarka, neretai apsiribojant vienasmeniu sprendimu. | Nusistatyti aiškią sutarčių keitimo inicijavimo, keitimo poreikio motyvavimo procesą, kuriame būtų nuostatos, kad sprendimas dėl sutarties keitimo negali būti vienasmeniškai priimamas asmens, atsakingo už sutarties vykdymo kontrolę ir pan. |
| Pirkimo sutarties vykdymo | 23. Neretai perkančiosioms organizacijoms, siekiančioms tik įsisavinti lėšas, nerūpi, kokią vertę (naudą) sukuria įsigytos prekės, paslaugos ar darbai. Dėl to taip pat aplaidžiai žiūrima į prekių, paslaugų ar darbų kokybę ir terminų laikymąsi. | Atliekant paskesniąją finansų kontrolę, taip pat vertinti viešųjų pirkimų rezultatus ir juos susieti su gauta nauda ir patirtomis išlaidomis.  Skirti didesnį dėmesį darbuotojų, priimančių prekes, darbus ar paslaugas, patikimumui, kvalifikacijai ir jų veiklos kontrolei, atsakomybei.  Taip pat vykdyti sutarties priežiūros kontrolę: priimant prekes, darbus ar paslaugas patikrinti, ar pirkimo objektas atitinka tai, kas numatyta sutartyje, ar pateikiama sutartyje nustatytais įkainiais, terminais, ar sutartį vykdo joje nurodyti asmenys ir pan. |

\_\_\_\_\_\_\_\_\_\_\_\_\_

1. Ar ir kokią įtaką turės Jūsų pirkimų planavimo procesui Lietuvos apeliacinio teismo 2017 metų lapkričio 27 dienos sprendimas? Prieiga internete: <http://liteko.teismai.lt/viesasprendimupaieska/tekstas.aspx?id=dfbd3112-cc8d-4247-8fda-ea78b0837252>. [↑](#footnote-ref-1)
2. Prieiga internete: <https://www.kt.gov.lt/karteliai-viesuosiuose-pirkimuose-2>. [↑](#footnote-ref-2)
3. Daugiau apie nenumatytas aplinkybes Lietuvos Aukščiausiojo Teismo 2011 m. lapkričio 11 d. nutartyje civilinėje byloje Nr. 3K-3-433/2011. [↑](#footnote-ref-3)